J. Laššáková, poslankyňa: (2003-10-28):
Takéto zdôvodnenie podľa môjho názoru je nedostačujúce pri takom závažnom zásahu do činnosti samosprávnej organizácie. Navyše najvyšší orgán Komory komerčných právnikov, snem, ktorý sa konal v septembri tohto roku, a uznesenie, ktoré vám bolo doručené, vyjadril nesúhlas so zlúčením komôr. Predkladateľ sa v návrhu zákona vôbec nevysporiadal s vnútornou štruktúrou orgánov Komory komerčných právnikov, tak ako je napríklad uvedené v § 82 ods. 2, kde je uvedené, že 9 členov a 3 náhradníkov predsedníctva Komory komerčných právnikov bude spolu s 9 členmi a 3 náhradníkmi predsedníctva Slovenskej advokátskej komory, bude vlastne tvoriť nejaký orgán. Chcem povedať, že podľa vnútorných predpisov komory predsedníctvo Komory komerčných právnikov má 11 členov. Obdobne je to aj 11 členov disciplinárnej komisie a ako už pán poslanec Husár uviedol, čo sa týka samotnej dozornej rady, tam je 5-členná dozorná rada. Takisto v návrhu zákona nie je zmienka o tom, že komora má zriadený stály rozhodcovský súd a ako vlastne bude naložené s týmto stálym rozhodcovským súdom a ako vlastne bude pokračovať. Vzhľadom na uvedené skutočnosti mi preto dovoľte, aby som predniesla svoj pozmeňujúci návrh, ktorý vám samozrejme bol všetkým rozdaný. Navrhujem, aby v čl. 1 v § 76 ods. 1 sa vypustilo za slovným spojením „Slovenskej advokátskej komory“ text „a Komory komerčných právnikov Slovenskej republiky“. Obdobne v odseku 2 navrhujem vypustiť za slovným spojeným „Slovenskej advokátskej komory“ text: „a imanie Komory komerčných právnikov Slovenskej republiky“. V odseku 3 uvedeného ustanovenia navrhujem, aby sa za slovným spojením „Slovenskej advokátskej komory vypustil“ text: „Komory komerčných právnikov Slovenskej republiky“. Podobne navrhujem, aby sa vypustil odkaz pod čiarou 23. V § 77 ods. 1 navrhujem, aby sa v prvej vete za slovom „predpisov“ vypustil text „a komerčný právnik zapísaný do zoznamu komerčných právnikov vedenom podľa doterajších predpisov“. Obdobne v odseku 2 citovaného paragrafu navrhujem, aby sa v prvej vete za slovom „predpisov“ text: „a právny čakateľ komerčného právnika zapísaný do zoznamu právnych čakateľov“ vypustil. V odseku 3 navrhujem, aby sa vypustil text: „a odborná skúška komerčného právnika zložená podľa doterajších predpisov“. V odseku 4 § 77 navrhujem, aby vypustil v prvej vete za slovom „predpisov“ text: „a prax právneho čakateľa komerčného právnika vykonávaná podľa doterajších predpisov“. Odsek 5 z citovaného paragrafu sa vypúšťa. V § 79 ods. 1 sa vypúšťa v prvej vete za slovom „predpisov“ text: „a disciplinárne previnenie komerčného právnika podľa doterajších predpisov“. V odseku 2 navrhujem, aby bol vypustený v prvej vete za slovom „predpisov“ text: „a disciplinárne opatrenie uložené komerčnému právnikovi podľa doterajších predpisov“. V § 80 v prvej vete sa za slovami „zo zoznamu advokátov“ vypúšťa text: „alebo zo zoznamu komerčných právnikov“ a za slovami „činnosti advokáta“ sa vypúšťa text: „alebo komerčného právnika“. V § 82 ods. 2 sa vypúšťa a posúva číslovanie odsekov. V odseku 3 v prvej vete sa medzi slová „právomoci disciplinárna“ vkladá slovo: „doterajšia“. Ďalší text v odseku sa vypúšťa. V odseku 4 v prvej vete sa medzi slová „právomoci revízna“ vkladá slovo: „doterajšia“. Ďalší text v odseku sa vypúšťa. V § 84 v prvej vete sa za slovom „koncipient“ vypúšťa text: „komerčný právnik alebo právny čakateľ komerčného právnika“. V § 86 sa vypúšťa odsek 2 a odsek 4 a posúva sa číslovanie odsekov. Budem citovať z odôvodnenia, čo ma teda videlo k tomu, aby som takýto pozmeňujúci návrh podala. Navrhovaná zmena umožňuje zachovanie Komory komerčných právnikov Slovenskej republiky, ktorá bola zriadená zákonom č. 129/1991 Zb. o komerčných právnikoch v znení neskorších predpisov. Komora komerčných právnikov Slovenskej republiky počas svojej dvanásťročnej existencie sa osvedčila ako profesijná inštitúcia, ktorá všestranne zveľaďuje profesiu komerčného právnika a tak prispieva ku skvalitňovaniu poskytovania právnych služieb občanom i právnickým osobám. Na základe ustanovenia § 86 ods. 2 návrhu zákona ma totiž dôjsť k zrušeniu citovaného zákona o komerčných právnikoch a vyhlášky upravujúcej jej odmeňovanie. Následne sa v prechodných ustanoveniach návrhu zakotvuje právne nástupníctvo navrhnutým zákonom, súčasne zrušenej a zriadenej Slovenskej advokátskej komory a napokon bližšie sa upravujú s tým súvisiace práva a povinnosti právneho nástupcu. Komerční právnici na svojom sneme, ako som už uviedla, ktorý sa konal v mesiaci september, prijali vyhlásenie, ktorým odmietli zrušenie svojej komory. Komora Komerčných právnikov predložila predkladateľovi návrhu zákona zásadné pripomienky a preukázala, že zrušenie komory a povolania komerčného právnika zo zákona je nedôvodné. Zo smerníc Európskeho spoločenstva o ktoré sa predkladateľ v návrhu zákona opiera, žiadna prekážka existencie dvoch právnických komôr v Slovenskej republike nevyplýva. Naopak, v zmluve o pristúpení do Európskej únie, ktorá bola medzičasom už ratifikovaná, je výslovne zakotvené, že právne služby na našom území poskytujú ako rovnoprávne profesie komerční právnici a advokáti. Netreba dokazovať, že túto zmluvu sme povinní dodržiavať a má prednosť pred vnútroštátnou úpravou. Komora komerčných právnikov Slovenskej republiky riadne plné svoje povinnosti zo zákona o komerčných právnikoch, vrátane povinností delegovaných štátom a to všetko bez nároku na akékoľvek financie zo strany štátu. Existencia oboch komôr je výrazom aj hospodárskej súťaže v zmysle ustanovenia čl. 55 Ústavy Slovenskej republiky. Zrušenie Komory komerčných právnikov Slovenskej republiky a odňatie jej majetku je v rozpore s čl. 20 Ústavy Slovenskej republiky. Uvedené skutočnosti boli známe už v roku 2001, kedy Národná rada Slovenskej republiky obdobný návrh na zrušenie Komory komerčných právnikov Slovenskej republiky po predchádzajúcom pripomienkovaní návrhu a s prihliadnutím na odborné stanoviská neschválila. Pán poslanec Husár predložil návrh nepokračovať ďalej v rokovaní o tomto vládnom návrhu zákona. Skutočne, dôvody, ktoré uvádzal, sú veľmi pádne a ja však po mojej ročnej skúsenosti v tomto parlamente môžem povedať, že mnohokrát takéto pádne dôvody a ústavné dôvody, ktoré sú prednášané zo strany opozičných poslancov, sú neakceptované, a preto podávam svoj pozmeňujúci návrh, lebo si myslím, že je plne dôvodný a opodstatnený a veľmi vás prosím o jeho podporu a o zachovanie stavu komerčného právnika. Ďakujem vám pekne za pozornosť. (Potlesk.)